Asiantuntija uskoo ISIS-järjestön kompastuvan lopulta omaan radikalismiinsa, mutta tämä ei ratkaise ongelmia pysyvästi.

Jihadismia tutkiva tutkijaupseeri, kapteeni Antti Paronen kertoo Aamulehden haastattelussa, että suurvaltojen on todella vaikeaa voittaa islamistisia terrorijärjestöjä. Tähän on syynä se, että osapuolten voiton ja tappion kokeminen ovat erilaisia.

Parosen mukaan tappion hyväksyminen ja luovuttaminen eivät kuulu terrorijärjestöjen logiikkaan siten kuin suurvallat ajattelevat. Tarvittaessa ryhmittymät taistelevat vaikka maan alta ja hyödyntävät erilaisia globaaleja mahdollisuuksia verrattain taitavasti.

Paronen kertoo haastattelussa, että jihadia pitävät elossa niin karismaattiset johtohahmot kuin islamilaisen perinteen taidokas hyväksikäyttökin. ”Kömpelötkin terrori-iskut” pitävät tällä hetkellä tiukasti pystyssä esimerkiksi ISIS-järjestöä. Hän uskaltaa tästä huolimatta ennustaa, että lopulta järjestö tulee kompastumaan omaan äärimmäisyyteensä.

Paronen kuitenkin korostaa, että jihadistit ovat olemassa niin kauan kun heitä ei ole tuhottu ”viimeiseen mieheen” – siitäkin huolimatta, että terroristijärjestöt ovat osittain sotilaallisesti alakynnessä.

– Ikuinen jihadin periaate elää edelleen, hän toteaa haastattelussa.

Paronen kertoo saaneensa usein kommentoida julkisuudessa sitä, mikä ajaa nuoria länsimaisia miehiä sotimaan ulkomaille. Hän palaa haastattelussa aina vuoteen 1928 ja Muslimiveljeskunnan perustamiseen asti ja toteaa, että kun ”puolustetaan omia intressejä, mutta puetaan se heimo- tai uskonveljien puolustamisen narratiiviin, se puhuttelee ilman muuta monia.”

Lisäksi Paronen nostaa esiin sen, että moderni jihadisti saattaa olla voimakkaan mustavalkoisen uskonnollisen herätyksen saanut pikkurikollinen. Jos vakaumus kyseenalaistetaan, aiheuttaa se voimakkaita vastareaktioita. Parosen mukaan ISIS-järjestön käyttämä viesti tehoaa, kun rekrytoitavat saadaan uskomaan, ettei oikea muslimi voi koskaan elää ”vääräuskoisten” maassa.